111 年全國語文競賽原住民族語朗讀 【德鹿谷賽德克語 (原稱：德路固語)】 國小學生組 編號 1 號

Jiyax sngayan

Jiyax sngayan o qrasun bi ana ima ka jiyax saw nii. Yasa tduwa ta msangay sapah ini ta usa qmpah ngangut. Saw ita laqi empatas o ini ta usa matas ptasan ni msangay ta sapah. Jiyax sngayan o niqan nanak uuda na.

Saw kingal jiyax o maspat tuki ka qmpah ta. Rahuq na hiya do msangay ta da. Muda ta saw mkan nhapuy, mita ta sasaw samaw, patas, rmigaw, mtaqi ka jiyax sngayan nii han. Kiya ni kingal iyax jiyax sngayan o empitu jiyax ni niqan dha jiyax ka jiyax sngayan ka sayang da. Dha jiyax nii o kingal o tgmataru iyax jiyax sngayan, kingal duri o jiyax sngayan. Ungat ka saw nii seuxal han. Saw ita laqi empatas o niqan bbaraw bi jiyax sngayan ta duri, kiya o jiyax sngayan rbagan ni misan. Lala bi jiyax sngayan ta wah!

Saw nii niqan lala bi malu jiyax sngayan o huya ta sun muda hug? Saw kndsan ta sayang do lala bi ka tduwa ta daan. Nasi ta msangay mniq sapah o rahuq na matas ta ptasun ta nanak o lala bi ka slhayun ta qmeepah, saw dmayaw ta rudan mmkay qpahun sapah, smksik, mahu lukus, mhapuy, smkul qaya… Nasi saw kingal sngayan dha jiyax ka sngayun do lala bi saan miying uuda kida. Duma o musa miying kuxul dha slhayan matas, qpahun. Duma o musa tuhuy lupung rmigaw… Duma o dmayaw qpahun seejiq, duma o msangay sapah dmayaw qpahun sapah dha nanak. Duma ka jiyax sngayan siida o musa thmuku Utux baraw… dsaw nii lala bi klgan ka uuda dha nanak.

Yaku o laqi ku empatas ka yaku. Jiyax jiyax msangay ku sapah o plealay han o knbiyax ku pkeeru qmita smluhay saw pntasan mu han. Rahuq hiya do qmita ku sasaw samaw, dmayaw ku mmkay qpahun sapah, sminaw uqan… Dha jiyax sngayan do tgkingal jiyax o musa ku tguhuy rudan mu dmayaw smluhay qmpah qnpahan daya. Qnpahan rudan mu o lala klgan ka hmaun dha hiya. Niqan bunga, sari, masu, pajiq ni hiyi qhuni. Duma o musa ku tuhuy lupung mu aji uri o lutut mu. Duma o musa nami pngahi qsurux yayung ni trima. Aji uri o musa ku dmayaw qmpah qnpahan lutut mu. Tgdha jiyax sngayan do jiyax sngayan Utux baraw ni musa nami thmuku Utux Baraw kida. Ini nami qeepah ana manu, yasa laqi nami Utux baraw hki.

Saw ka sngayan rbagan ni misan do duma o dsan nami na rudan nami musa rmigaw qmita alang isil, alang paru, aji uri o alang klwaan isil uri.

Ana bi rabang lala bi malu qtaan ni mqqaras bi rwaan kida. Saw nii ka jiyax sngayan o ana bi rabang qrasun muda.

111 年全國語文競賽原住民族語朗讀 【德鹿谷賽德克語 (原稱：德路固語)】 國小學生組 編號 1 號

假日

假日是休息日，學生不上課在家休息。一天生活中八小時工作，其餘為如休息、吃飯、作家事、複習功課、看電視等。一周間有兩天假期，可做多種豐富的假期活動，如跟家人到田裡工作、拜訪朋友、郊遊、禮拜日作禮拜等。

一年中我們學生有寒暑假很長的假日，更可做較長期的各種工作及活動，充實假期生活。除長短期各類活動外，特別適合國內外的旅遊活動。可隨個人或家庭需求作假期活動，充實美好回憶。